Covid-19 eis munisipale amptenaar van Oudtshoorn | Maroela Media
Pumzo Tofile. Foto: Verskaf
Die bestuurder van regsdienste by die Oudtshoorn-munisipaliteit is een van die mees onlangse slagoffers van Covid-19 in die Wes-Kaap.
Pumzo Tofile (55) is Saterdag in Kaapstad aan 'n Covid-19-verwante siekte dood nadat hy vroeër in die intensiewesorgeenheid van 'n hospitaal in die stad opgeneem is.
Altesaam 60 445 bevestigde gevalle van die virussiekte is teen Sondagaand in die Wes-Kaap bevestig en 1 764 in die provinsie het reeds daaraan gesterf.
Tofile het in 2012 as die hoof van regs-en-kontrakdienste by die munisipaliteit aangesluit. Talle boodskappe van medelye het ná sy dood ingestroom.
"Ons is diep bedroef deur die verlies aan iemand met Tofile se karakter," het Noluthando Mwati, waarnemende burgemeester van Oudtshoorn, gesê.
"Ek het Tofile in 2016 leer ken en hy was altyd fluks, vriendelik en gehoorsaam en kon enige druk gemaklik hanteer ondanks al die uitdagings wat hy in die veeleisende pos as regsadviseur vir die raad moes hanteer."
Reginald Smit, Oudtshoorn se waarnemende munisipale bestuurder, het Tofile as 'n saggeaarde, toegewyde beampte beskryf wat altyd professioneel opgetree het.
"Ons sal hom as kollega en vriend mis," het Smit gesê.
"Tofile het in Kaapstad siek geword toe hy vir die laaste keer tydens vlak 4 van die afsondering huis toe gegaan het. Ek het 'n paar keer met hom gesels terwyl hy siek was. Ons laaste gesprek was Saterdag toe hy in die Vincent Palotti-hospitaal opgeneem is.
"Die laaste paar dae het ek met sy vrou gesels wat ons op die hoogte van sy toestand gehou het. Ons het so gehoop en gebid dat hy herstel."
Tofile het in Kaapstad gewoon, maar in Oudtshoorn gewerk en sy dood vorm dus deel van Kaapstad se Covid-19-statistieke.
Tofile word oorleef deur sy vrou, Gcotyiswa, en twee kinders van onderskeidelik tien jaar en drie maande oud.
Die munisipaliteit sê hy gaan 'n erewag vir Tofile hou wanneer sy liggaam van Kaapstad deur die Tuinroete na sy tuisdorp Ezigodlo in die Oos-Kaap teruggeneem word.
Tydens die kort tydjie wat ek saam met Pumzo gewerk het het ek hom leer ken as 'n vriendelike persoon, altyd gewillig om te help en om oor mooi karre te gesels.